Abja mõis - Vikipeedia, vaba entsüklopeedia

# Abja mõis

### Allikas: Vikipeedia

Abja mõis oli rüütlimõis Halliste kihelkonnas Pärnumaal. Nüüdisajal asub mõis Viljandi maakonna Abja valla territooriumil.

Abja mõisast (saksa Abia) on varasemaid teateid 1582. aastast. 17. sajandil kuulus mõis von Fersenitele, peale Põhjasõda oli ta aga Carl Magnus von Posse valduses. 1780ndatel aastatel omandasid mõisa von Stackelbergid, kelle kätte ta jäi kuni 1919. aasta võõrandamiseni. Mõisa viimane võõrandamiseelne omanik oli Charles von Stackelberg.

Mõisasüda asub praegusest Abja alevikust kilomeetrike kirdes, kõrge veeru serval. Esinduslikult ehitati ta välja 18. sajandi teisel poolel Friedrich Adolph von Stackelbergi ajal.

1780ndatel aastatel kerkis mõisa murdkelpkatusega ühekorruseline hilisbarokne peahoone, mis paiknes tagaküljega veeru poole, tekitades maalilisi vaateid. Selle vastu teisele poole auringi püstitati ühele joonele kaaristuga ait ja tall-tõllakuur. Nende vahelt kulges sissesõidutee, mis kujundati enam kui kolme kilomeetri pikkuseks sihiteeks, millelt avanes mõisasüdamele kauneid kaugvaateid. Majandushooned paiknesid enamikus sajakonna meetri kaugusel loodes, järsu veeru all. 19. sajandi lõpul lisati peahoone parempoolsesse otsa täiskahekorruseline historitsistlik juurdeehitus.

Võõrandamisjärgselt kolis mõisahoonesse kodumajanduskool, Teise maailmasõja järgselt aga lastekodu. Lastekodu tarbeks ehitati hoone vanem osa 1950ndatel aastatel kahekorruseliseks. 1990ndatel tegutses hoones piirivalvekordon. 2006. aastal omandas aastaid tühjalt seisnud hoonetekompleksi oksjonilt Alar Kolk plaaniga rajada sinna konverentsivõimalustega majutusasutus. Peahoone vastas paiknev kaunis kaaristuga ait on säilinud, samas kui ta paariliseks olnud tall-tõllakuur on hävinud.

## [redigeeri] Vaata ka

- Eesti mõisate loend

Välja otsitud andmebaasist "http://et.wikipedia.org../../../a/b/j/Abja_m%C3%B5is.html"

Kategooriad: Eesti mõisad | Viljandi maakond | Abja vald

##### Views

- Artikkel
- Arutelu
- Viimane redaktsioon

##### Otsi